Wieħed mill-agħar inkubi li qatt jista' jgħix ġenitur huwa l-għejbien ta' xi wieħed jew waħda minn uliedu. Sfortunatament, kull sena, mijiet ta' eluf ta' ġenituri madwar id-dinja jgħaddu minn din l-esperjenza trawmatika għall-aħħar. L-affarijiet isiru saħansitra aktar iebsin jekk ikun hemm indikazzjonijiet sostanzjali li t-tifel jew it-tifla jkunu nħatfu u li jistgħu jkunu f'riskju kbir li jiġrilhom xi ħaġa jew saħansitra jinqatlu. Minorenni jiġu rrapportati neqsin għal diversi raġunijiet. Il-każijiet li jidħlu għand il-pulizija jinkludu lil dawk li jaħarbu mid-dar jew minn fejn ikunu joqogħdu mal-kustodji tagħhom, tfal li jinħatfu minn wieħed jew waħda mill-ġenituri tagħhom stess, tfal migranti li ma jkunux akkumpanjati minn adult u li jkunu neqsin, u tfal li jinħatfu minn terzi persuni. Kull sena fl-Unjoni Ewropea jiġu rrappurtati neqsin mal-250,000 tifel u tifla. It-tfal neqsin spiss isibu ruħhom f'sitwazzjonijiet perikolużi, u r-riċerka tindika li f'76 fil-mija tal-każijiet fejn it-tfal maħtufin jinqatlu, dan iseħħ fl-ewwel tliet sigħat. Din il-figura skonvolġenti ma tħallilna l-ebda dubju dwar l-importanza assoluta li, f'każijiet bħal dawn, nirreaġixxu bla ebda telf ta' żmien – m'hemmx ħin x'naħlu. Minn kemm nirrispondu malajr tista' tiddependi l-ħajja ta' tifel jew tifla li jkunu għebu. Fortunatament, hawn Malta ma jkollniex każijiet spissi ta' ħtif ta' tfal. Iżda l-fatt hu li hawnhekk m'aħniex nitkellmu dwar numri u statistika; qed nitkellmu dwar il-possibbiltà li tifel jew tifla jiġrilhom xi ħaġa jew saħansitra jitilfu ħajjithom. Huwa għalhekk li, anki aħna, irridu nkunu armati bl-aħjar mod sabiex, jekk u meta jinqala' l-bżonn, inkunu nistgħu nisfruttaw dak kollu li hemm għad-dispożizzjoni tagħna biex insalvaw lit-tifel jew lit-tifla li jkunu neqsin u fil-periklu. Għalina, anki l-ħajja ta' tifel wieħed jew tifla waħda hija biżżejjed biex ninvestu sabiex inkunu f'pożizzjoni aħjar li nsalvawha. Il-pulizija Maltija minn dejjem tat prijorità assoluta lill-każijiet relatati mat-tfal maħtufin jew neqsin. Dan l-impenn il-Korp kompla jurih bħal-lum ġimgħa meta inawgurajna l-introduzzjoni f'Malta ta' sistema nazzjonali ta' alert għal każijiet ta' tfal neqsin li jkunu fil-periklu u għal każijiet ta' ħtif ta' tfal. Dan sar bl-għajnuna kbira tal-organizzazzjoni internazzjonali mhux governattiva magħrufa bħala AMBER Alert Europe. Din is-sistema, imsejħa AMBER Alert, tippermetti lill-pulizija li, f'ħin verament qasir, jinfurmaw lill-pubbliku meta jkollhom il-biża' li l-ħajja ta' tifel jew tifla, li jkunu nħatfu jew spiċċaw neqsin, tkun f'periklu imminenti. Dan isir permezz ta' avviżi li jinħarġu malajr ħafna fuq il-midja bħat-televixin, ir-radju, il-portals tal-aħbarijiet, il-messaġġi bil-mowbajl, u t-tabelli elettroniċi fit-toroq u f'postijiet oħra, fost l-oħrajn. B'dan il-mod, int u jien insiru nafu tista' tgħid mill-ewwel meta jseħħ każ u allura nkunu f'pożizzjoni aħjar biex ngħinu lill-pulizija sabiex tifel jew tifla li jkunu neqsin u li jkunu wkoll fil-periklu li jiġrilhom xi ħaġa jew, agħar, li jinqatlu, jinstabu kemm jista' jkun malajr u jingħaqdu mill-ġdid mal-familji tagħhom. Nistiednek tidħol fis-sit elettroniku amberalert.com.mt u tinkiteb biex anki int, jekk allaħares qatt ikun hemm każ ta' ħtif ta' tifel jew tifla, tiġi infurmat minnufih b'email mingħand il-pulizija. Fl-aħħar jiem ħabbarna wkoll li l-pulizija Maltija ngħaqdet man-Netwerk tal-Pulizija dwar it-Tfal Neqsin fi ħdan l-AMBER Alert Europe. Din l-istruttura informali hija mmexxija minn Charie Hedges, li hu rikonoxxut bħala wieħed mill-esperti ewlenin tar-Renju Unit dwar it-tfal neqsin jew maħtufin, u toffri appoġġ, pariri u taħriġ speċjalizzati lill-membri. Il-ħarsien tat-tfal minn dejjem kien magħġun fil-valuri fundamentali tagħna l-Maltin. Anki l-Gvern, huwa impenjat biex jieħu l-inizjattivi meħtieġa biex jippromwovi l-benesseri tat-tfal u jissalvagwardja l-aħjar interessi tagħhom. Dan se jkun rifless anki waqt il-Presidenza Maltija tal-Kunsill tal-UE, li matulha se nkunu qed naħdmu bis-sħiħ biex naraw li fil-livell Ewropew isiru aktar passi 'l quddiem fil-qasam tat-tfal neqsin.